CELEX: 32016D0547
Language: sk
Date: 2016-04-07 00:00:00
Title: Rozhodnutie Komisie (EÚ) 2016/547 zo 7. apríla 2016, ktorým sa v mene Európskej únie schvaľuje zmena Protokolu medzi Európskou úniou a Marockým kráľovstvom, ktorým sa stanovujú rybolovné možnosti a finančný príspevok podľa Dohody o partnerstve v sektore rybolovu medzi Európskym spoločenstvom a Marockým kráľovstvom

8.4.2016   
            
            
               SK
            
            
               Úradný vestník Európskej únie
            
            
               L 94/14
            
         ROZHODNUTIE KOMISIE (EÚ) 2016/547
   zo 7. apríla 2016,
   ktorým sa v mene Európskej únie schvaľuje zmena Protokolu medzi Európskou úniou a Marockým kráľovstvom, ktorým sa stanovujú rybolovné možnosti a finančný príspevok podľa Dohody o partnerstve v sektore rybolovu medzi Európskym spoločenstvom a Marockým kráľovstvom
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na rozhodnutie Rady 2013/785/EÚ zo 16. decembra 2013 o uzavretí Protokolu v mene Európskej únie medzi Európskou úniou a Marockým kráľovstvom, ktorým sa stanovujú rybolovné možnosti a finančný príspevok podľa Dohody o partnerstve v sektore rybolovu medzi Európskou úniou a Marockým kráľovstvom (1), a najmä na jeho článok 3,
   keďže:
   
               (1)
            
            
               Článkom 10 Dohody o partnerstve v sektore rybolovu medzi Európskym spoločenstvom a Marockým kráľovstvom (2), ďalej len „dohoda“, schválenej nariadením Rady (ES) č. 764/2006 (3), sa zriaďuje spoločný výbor poverený dohľadom nad uplatňovaním dohody a najmä dohľadom nad vykonávaním, výkladom a dobrým priebehom uplatňovania dohody. Článkom 5 Protokolu medzi Európskou úniou a Marockým kráľovstvom, ktorým sa stanovujú rybolovné možnosti a finančný príspevok podľa Dohody o partnerstve v sektore rybolovu medzi Európskou úniou a Marockým kráľovstvom, ďalej len „protokol“, schváleného rozhodnutím 2013/785/EÚ, sa spoločný výbor oprávňuje prijímať zmeny protokolu,
            
         
               (2)
            
            
               Spoločný výbor zasadal v Bruseli v dňoch 14. až 16. októbra 2015 s cieľom prijať zmenu určitých technických opatrení potrebných na vykonávanie protokolu, t. j. rozdelenie počtu a tonáže plavidiel s lovnými šnúrami s oprávnením na rybolov v kategórii „rybolov pri dne“ v dôsledku nedostatočného využívania rybolovných možností v rámci danej podkategórie, a zloženie úlovkov v kategórii „priemyselný rybolov pelagických druhov“, aby bolo v tejto kategórii možné naďalej vykonávať rybolovné činnosti.
            
         
               (3)
            
            
               Pred zasadnutím spoločného výboru Komisia predložila Rade pracovný dokument, v ktorom boli podrobne opísané konkrétne prvky navrhovanej pozície Únie.
            
         
               (4)
            
            
               Rada navrhovanú pozíciu Únie schválila v súlade s bodom 3 prílohy k rozhodnutiu 2013/785/EÚ.
            
         
               (5)
            
            
               Opatrenia týkajúce sa rozdelenia počtu a tonáže plavidiel s lovnými šnúrami sú zaznamenané v zápisnici z uvedeného zasadnutia spoločného výboru a opatrenia týkajúce sa zloženia úlovkov v kategórii „priemyselný rybolov pelagických druhov“ boli potvrdené listom č. 510/11 z 13. novembra 2015 od marockého ministerstva poľnohospodárstva a morského rybolovu.
            
         
               (6)
            
            
               Zvýšenie miery výlovu v skupine druhov sardiniek a sardinel je kompenzované ekvivalentným znížením miery úlovkov skupiny druhov stavríd/makrel/sardel, pričom percento vedľajších úlovkov ostáva nezmenené.
            
         
               (7)
            
            
               Uvedené zmeny by sa mali v mene Európskej únie schváliť.
            
         
               (8)
            
            
               Je potrebné zabezpečiť spätné uplatňovanie týchto opatrení od 13. novembra 2015,
            
         PRIJALA TOTO ROZHODNUTIE:
   Článok 1
   Zmeny v technických špecifikáciách č. 4 a 6 Protokolu medzi Európskou úniou a Marockým kráľovstvom, ktorým sa stanovujú rybolovné možnosti a finančný príspevok podľa Dohody o partnerstve v sektore rybolovu medzi Európskym spoločenstvom a Marockým kráľovstvom, ktoré boli prijaté spoločným výborom zriadeným článkom 10 uvedenej dohody a vyplývajú z výpisu zo zápisnice a výňatku z listu č. 510/11 uvedených v prílohách I a II k tomuto rozhodnutiu, sa schvaľujú v mene Únie.
   Článok 2
   Toto rozhodnutie nadobúda účinnosť dňom jeho uverejnenia v Úradnom vestníku Európskej únie.
   Uplatňuje sa od 13. novembra 2015.
   
      V Bruseli 7. apríla 2016
      
         
            Za Komisiu
         
         
            predseda
         
         Jean-Claude JUNCKER
      
   
   
      (1)  Ú. v. EÚ L 349, 21.12.2013, s. 1.
   
      (2)  Ú. v. EÚ L 141, 29.5.2006, s. 4.
   
      (3)  Nariadenie Rady (ES) č. 764/2006 z 22. mája 2006 o uzavretí Dohody o partnerstve v sektore rybolovu medzi Európskym spoločenstvom a Marockým kráľovstvom (Ú. v. EÚ L 141, 29.5.2006, s. 1).
   
      PRÍLOHA I
      
         Výpis zo zápisnice zo zasadnutia spoločného výboru zriadeného Dohodou o partnerstve v sektore rybolovu medzi Európskym spoločenstvom a Marockým kráľovstvom, ktoré sa konalo v dňoch 14. až 16. októbra 2015
      
      Vzhľadom na to, že v rámci podkategórie plavidiel s lovnými šnúrami sa nedostatočne využívajú pridelené rybolovné možnosti, a na základe žiadosti Európskej únie o zmenu povolenej tonáže marocká strana navrhuje, aby sa počet a tonáž oprávnených plavidiel v rámci existujúceho stropu celkovej kapacity v segmente plavidiel s lovnými šnúrami v kategórii 4 prerozdelili takto: 5 plavidiel s lovnými šnúrami s max. tonážou 150 GT a 4 plavidlá s lovnými šnúrami s max. tonážou 200 GT. Marocká strana bude tento návrh v rámci celkového stanoveného stropu naďalej analyzovať, pričom posúdi aj žiadosti o licencie od plavidiel s tonážou nad 200 GT.
   
   
      PRÍLOHA II
      
         Výňatok z listu č. 510/11 marockého ministerstva poľnohospodárstva a morského rybolovu z 13. novembra 2015
      
      V nadväznosti na požiadavku na preskúmanie určitých technických podmienok rybolovu malých pelagických druhov kategórie 6, ktorá vyplynula z druhého zasadnutia spoločného výboru v Bruseli v dňoch 14. až 16. októbra 2015, si Vás dovoľuje m informovať, že vedecké stanovisko INRH odporúča stanoviť mieru výlovu v skupine druhov sardiniek a sardinel na 37 % pridelenej kvóty a v záujme predídenia preloveniu populácie ju ponechať na tejto úrovni.